ཅེས་པ་དབྱིབས་ཀྱི་རྣལ་འབྱོར་ལ། དཀྱིལ་འཁོར་འཁོར་ལོ་ལ་བརྟེན་
པ་དང་། ཡེ་ཤེས་སེམས་དཔའ་དཔའ་བོ་གཅིག་པའོ། སྔགས་ཀྱི་རྣལ་
འབྱོར་ལ་སྲོག་རྩོལ་དང་བུམ་པ་ཅན་ནོ། ཆོས་ཀྱི་རྣལ་འབྱོར་ལ་གཞན་
ལུས་ལ་བརྟེན་པ་དང་རང་ལུས་སོ། དེ་བཞིན་ཉིད་ཀྱི་རྣལ་འབྱོར་ལ་མཚན་
མོའི་རྣལ་འབྱོར་དང་ཉིན་མོའི་འོ། ཡང་དག་སངས་རྒྱས་ལམ་རིག་པ།
ཞེས་པ་མི་འགྱུར་བའི་ཡེ་ཤེས་ནི་ཡང་དག་པའི་སངས་རྒྱས་ཀྱི་ལམ་མོ།
སེམས་ཅན་ཀུན་ལ་ཤས་ཆེར་ཆགས། ཞེས་པ་དམིགས་པ་མེད་པའི་སྙིང་
རྗེའོ། ནམ་མཁའ་ལྟ་བུར་ཆགས་པ་མེད། ཅེས་པ་རྣམ་པ་ཐམས་ཅད་
དང་ལྡན་པའི་སྟོང་པ་ཉིད་དེ་གཉིས་དབྱེར་མེད་པ་ནི་ལྷན་ཅིག་སྐྱེས་པའོ།
སེམས་ཅན་ཀུན་གྱི་ཡིད་ལ་འཇུག ། ཅེས་པ་གདུལ་བྱའི་དོན་ལའོ།
སེམས་ཅན་ཀུན་གྱི་ཡིད་ལྟར་མགྱོགས་པ་ནི་དུས་ལ་བབ་པ་ལ་ཐུགས་
བསྙེལ་པ་མི་མངའ་བའོ། སེམས་ཅན་ཀུན་གྱི་དབང་དོན་ཤེས་པ་ནི་དབང་
པོ་རབ་འབྲིང་ཐ་མ་ལ་འཚམ་པར་སྟོན་པའོ། སེམས་ཅན་ཀུན་གྱི་ཡིད་
འཕྲོག་པ་ནི་ཆོས་དང་གདུལ་བྱའི་སེམས་ཞི་བར་གྱུར་པའོ། ཕུང་པོ་ལྔ་དོན་
ནི་གཟུགས་ལ་སོགས་པའི་དབྱེ་བའོ། དེ་ཉིད་ཤེས་པ་ནི་ཡེ་ཤེས་རྣམ་པ་
ལྔར་རོ། རྣམ་དག་ཕུང་པོ་ལྔ་འཆང་བ་ནི་གཟུགས་ཀྱི་ཕུང་པོ་རྣམ་པར་སྣང་
མཛད་ལ་སོགས་རིགས་ལྔའི་སྐུར་ཤར་བའོ། ད་ནི་ངེས་པར་འབྱུང་བ་ལ་
མདོར་བསྟན་པ། ངེས་འབྱུང་ཀུན་གྱི་མཐའ་ལ་གནས་པ་ནི་སྤྱིར་ཐེག་པ་
གསུམ་ཀ་དང་། སྒོས་སྔགས་ཀྱི་ཐེག་པའི་འབྲས་བུའོ། ངེས་པར་འབྱུང་
བ་ཀུན་ལ་མཁས་པ་དེའི་དོན་ལའོ། ངེས་འབྱུང་ཀུན་གྱི་ལམ་ལ་གནས་པ་
ནི་མཁས་པས་དོན་ལ་གནས་པའོ།